Kemikaliedragter og store sikkerhedsafstande var blandt de redskaber, som Nordjyllands Beredskab måtte finde frem fra værktøjskassen torsdag eftermiddag.

Midt- og Vestjyllands Politi fik torsdag klokken 13:23 en anmeldelse om, at en lastbil var væltet på Åsvej i Silstrup lidt syd for Thisted. Lastbilen var væltet helt over på en mark nær vejen. Første melding var, at lastbilen indeholdt kemikalier - formentligt syre og klor. - Da indsatslederen kom frem til stedet, opsatte beredskabet et fareområde på 300 meter, idet man fornemmede en klorlugt, siger Ole Vanghøj, der er operationsleder i politiets kommandostation. Derfor tog beredskabet alle sikkerhedsforanstaltninger i brug - heriblandt kemikaliedragter. Tre boliger nær ulykkestedet Senere skulle det imidlertid vise sig, at lasten ikke indeholdt klor, men derimod salpetersyre. Det betød, at fareområdet i første omgang blev indskrænket til 50 meter. Først da det blev konstateret, at alle beholdere i lastbilen var intakte, blev fareområdet ophævet. Tre boliger lå under 300 meter fra ulykkestedet, og i to af husstandene fik politiet fat i beboerne  og underrettet dem om, hvordan de skulle forholde sig. Den sidste ejendom var tom. Føreren i lastbilen er uskadt. Nu venter der politiet et oprydningsarbejde. - Vi skal lige have ryddet op. Kemien skal på en anden lastbil, og så skal vi have bjærget køretøjet senere. Så måske bliver Åsvej spærret senere, siger Ole Vanghøj.